Jong ma van Durban het glo baba verwurgArgieffoto WAARSKUWING: Besonderhede in die berig kan sensitiewe lesers en kinders ontstel. ŉ 24-jarige vrou is in hegtenis geneem ná ŉ pasgebore baba dood aangetref is in ŉ vullisblik in Cato Manor in Durban. Die polisie is Saterdag na die woonstelblok in Candellaweg ontbied. Lede van die gemeenskap het op die liggaam van ŉ pasgebore baba afgekom. Die seuntjie was in ŉ blou hemp toegedraai en is in ŉ munisipale asblik geplaas. Verdere ondersoek het hulle na ŉ spesifieke woonstel gelei. “Hier het beamptes die grusame ontdekking gemaak van die naelstring in ŉ emmer. Die baba is gewurg en weggegooi,” het die KwaZulu-Natalse polisie in ŉ verklaring gesê. Die 24-jarige vrou is in hegtenis geneem. Sy sal na verwagting Maandag in die Durban-landdroshof verskyn op aanklag van moord.